望靈石
作者：李處權
朝代：宋

paragraphs: 杖藜出望江郎峰，清輝秀氣在眼中。
當年何人運神斧，劖削碧玉成芙蓉。
平地崛起五千仞，浮雲落日當秋空。
東西南北千里間，他山莫敢來爭雄。
英靈往往在人物，異時傑出聞數公。
偉哉高厚職覆載，儲精毓粹良未窮。
畸予家世本伊洛，四時行樂都忘慵。
樓臺面面得形勝，錦屏女几鳴皋嵩。
十年戎馬斷歸路，流落江湖今一翁。
平生所得在黄卷，昔賢今聖獨見容。
青衫憔悴百寮底，猶欣收此筆硯功。
聲名突兀不磨滅，要與此峰相始終。